钦定古今图书集成/方舆汇编/职方典/第1405卷 > 《平古田大功记》张翀
## 钦定古今图书集成/方舆汇编/职方典/第1405卷 > 《平古田大功记》张翀

隆庆四年，皇帝念广西地方近为诸峒蛮所蟠据，县
日以削，乃下廷议。诸大臣议曰：“广西南制交趾，西控
滇、贵，北连荆楚，盖天子所以藩翰边陲之国也，诚不
可委之不治。然非专敕抚臣特有才望者以开府其
间，殆不能有成功。”乃简石汀殷公某，以都御史授节
钺而来。维时兵部左侍郎蟠峰李公某为总督，素与
公志同道合。公既至，即檄诸司议所宜先，适今都御
史华溪郭公某为左辖，力赞公先平古田。盖古田自
弘治以后，官兵败绩，县治湮没，甚至越会城戕命吏，
罪莫有加焉者，公意遂决。七月征各司兵凡十万人，
总兵官俞君大猷总其事，以参政柴君涞、参议龚君
大器、副使郑君一龙、应君存卓、邵君维中、佥事金君
柱等各为监军督饷。以副总兵门崇文、参将王世科、
黄应甲、游击丁山、都司钱凤翔、董龙、鲁国贤等各为
督哨，分七道进。“凡三阅月，破巢六十有二，斩首级七
千四百有奇，俘获贼属牛马器械以数万计，我兵无
一摧折者。生擒首恶韦银豹等，械送阙下，皇帝称赏
焉，各晋秩有差。”公又疏复县治，改为永宁州，即其下
六里最顽梗者立为三镇，以分其势而扼其背焉，可
谓经略之全能矣。即今桂林以西，民猺乐业，岂非广
右用兵以来二百年之伟绩欤？广之父老子弟及卿
士大夫莫不感公之德，思以铭之百世。某里人也，胡
能赞一辞哉？因不揣，僭为之言曰：“同一古田也，在先
朝之”初，则以三省之力而不能救诸将之倒戈；在当
今之时，则以八十年之险而不能保数旬之破竹，岂
其时有难易，抑亦事有优劣欤？尝推其故，有三三者
何？天子保治，留心四彝，而硕辅元老，锐意安攘之烈，
故公得以无内顾而展其才，此成功之始也。公又以
豪杰之才，光明之度，壮猷多算，不夺于群“议，而一时
文武诸贤，同心戮力，此成功之中也。收兵之后，不事
虚文，必分势立镇，以坚其无反侧之心，此成功之终
也。”非始不足以乘事机，非中不足以决大策，非终不
足以保长治，然则是功之成也，不有然哉？虽然，某犹
有说焉。汉充国经略先零之时，两将军与中郎将出
击，降斩万馀人，诏罢兵矣，“充国独留屯田。明年五月
又降，斩三万有奇，乃请罢屯兵。”古人经略长久之计，
不可见乎？是故广西之寇亦多矣，如古田者，不暇悉
数。古称“唐虞之仁不能柔，秦、汉之勇不能威信”，未易
言也。所深幸者，有石汀殷公为之于前，而又得华溪
郭公继之于后。二公皆当代豪杰，其所树立，皆非寻
常可同日语者，则吾父老子弟享太平之泽，宁有穷
欤？宁有穷欤？某不敏，敢以是刻石，告之将来。